**Graad 6&7 bediening**

**Kwartaal 1: “Terug skooltoe”**

**Tema: Identiteit**

**Teks:**

|  |
| --- |
| **Onthou!**  Jy is ‘n geloofsrolmodel vir jou groep kinders. Hulle hou jou fyn dop en luister fyn na jou – al voel dit nie so nie. Daarom is dit belangrik dat jy sal bid vir jouself, en vir jou groep kinders. Vra vir die Here om jou tyd saam met die kinders deur sy Gees te lei sodat die kinders Hom sal sien en beleef. Vra vir Hom om jou sensitief te maak vir die kinders se behoeftes en jou as instrument in hul lewens sal gebruik. |

**Agtergrond oor die “tweens” se wêreld i.t.v die teksgedeeltes**

**Sosiale ontwikkeling:** Die “tweens” begin beweeg na die adolessensie-fase, waar die soeke na onafhanklikheid en eie identiteitsvorming die belangrikste ontwikkelingstake is. Tot dusver het die ouers en huisgesin identiteit gegee aan die jongmens. Namate die kind na adolessensie beweeg, hoe meer gaan hul portuurgroep identiteit verskaf.

**Groepsdruk:** Jongmense wil graag aanvaar word deur ‘n groep waar hulle kan tuisvoel en die gevoel van ‘belonging’ kan kry. Jongmense is skugter om groepsdruk teen te staan, want dit kan moontlike verwerping deur die portuurgroep tot gevolg hê. Hulle sal eerder teen hul eie waardes optree en aanvaar word as wat hulle groepsdruk teenstaan en uitgeskuif word. ‘n Verlies aan portuurgroep beteken ‘n verlies aan identiteit. Daarom is dit belangrik dat ons oor identiteit gesels, en dat jongmense sal weet dat hul identiteit in Christus lê, nie hoofsaaklik in ‘n vriendekring se aanvaarding nie.

|  |  |
| --- | --- |
| **Admin** | * Gaan deur naamlys en kyk wie is vandag teenwoordig. * Stuur vir die kinders wat nie teenwoordig is nie, ‘n Whatsapp of sms om te sê julle dink aan hulle en mis hulle. * Maak ook seker almal se kontaknommers is nog dieselfde. |
| **Gebed** | *(Moedig die kinders aan om aktief saam met jou te bid, al is dit net een sinnetjie, of dat almal saam hardop ‘amen’ sê aan die einde )*  Bid vandag spesifiek vir:   * Die Here se teenwoordigheid terwyl julle nou saam is, dat die Gees die Woord sal oopbreek en dat elkeen geraak sal word. * Almal wat nie teenwoordig is nie. * Enige ander dinge wat die kinders voor wil bid. |
| **Hulle wêreld** | Gesels oor dievolgende vrae:   * Wie is jy? Beskryf jouself in 6 ses woorde (gee vir elkeen ‘n kans, en neem self ook deel! Sorg net dat die ander groeplede nie onnodig lag of verkleinerende opmerkings maak nie) * Verbeel jou jy gaan vir ‘n week lank alleen op ‘n eiland moet bly. Wat sal jy saamvat? Verduidelik hoekom jy hierdie goed sal saamvat. (Let op hoe elkeen se lysie verskil!) |
| **Oorgang** | * Wat dink julle is die dinge wat mens se ‘identiteit’ opmaak? Wat maak dat jy, jy is?   Identiteit is die dinge van ‘n persoon wat hom of haar   * uniek (baie spesiaal, sonder iemand wat presies so is), * raar (daar is min mense soortgelyk) en * waardevol (belangrik en onmisbaar) maak.   Het jy al ooit die bak uitgelek as jou ma/ouma koek of poeding gebak het? Lekker! Maar het jy al ooit die koeksoda of bakpoeier net so geëet? Niks lekker nie! Tog is dit belangrike bestandele om die koekies reg te laat bak.  Jou identiteit is amper soos die koekie-deeg, daar is ‘n hele paar bestandele wat op ‘n sekere manier gekomineer en saamgemeng word om uiteindelik jou te ‘bak’. Jy is ‘n unieke mengsel van jou persoonlikheid, gawes en talente, agtergrond, fisiese vermoëns ens. Party van jou ‘bestandele’ is dalk nie so positief soos wat jy dit graag sou wou hê nie, maar op die ou einde maak hierdie mengsel van goed, die unieke jy!  As Christene besef ons dat, al is ons goed geskape en is ons uniek, raar en waardevol, is ons nie perfek nie. Ons het nogsteeds sonde. Ons is nie heeltemal so oulik soos wat ons dink nie.  Jesus Christus se kruisdood en opstanding, Sy genade, is al wat ons red. Dis al wat ons weer herstel om uniek, raar en waardevol te wees. Dis nie ons nie, dis Hy! Ons lees in die Bybel, deur Paulus se woorde, hoe wie ons is, nie eintlik bepaal word deur hoe oulik en ‘smart’ ons is nie, maar deur Jesus Christus. |
| **Lees** | Laat iemand Efesiërs 2:1-10, veral verse 8 tot 10.  Julle kan beurte maak om elkeen een vers te lees. |
| **Agtergrond oor teksgedeelte**  **(Dis vir jou kennisname, nie om noodwendig met groep te bespreek nie)** | Die Bybel in Praktyk skryf dievolgende oor verse 8 tot 10:  Vers 8-9: As jy ‘n geskenk van iemand ontvang, sal jy tog nooit vra wat jy die persoon skuld nie! Jy sal net sê: “baie dankie!” Tog is daar baie Christene wat glo dat hulle hulle redding moet verdien. Hierdie verse stel dit so duidelik: jou redding is ‘n “gawe” van God. Jou gereddenheid is dus geen rede om trots jou bors uit te stoot nie. Slegs een reaksie is gepas: dat jy God dank en dat jy jou blydskap met jou lewe elke dag prakties wys.  Vers 10: Hier sien ons nou wat die plek van goeie dade wel is. Ons word nie opgeroep tot goeie dade met die doel om gered te word nie. Dit is presies anders om: jy is klaar gered! God het jou gered, net omdat Hy wou! God het egter ‘n doel met jou redding, naamlik dat jy jou lewe wy aan die goeie dade waarvoor Hy jou bestem het. Jy werk nie vir ‘n belonging nie. Inteendeel, jy het ‘n geskenk (jou redding) gekry, en nou doen jy goeie dade omdat jy die geskenk het en dankbaar daarvoor is.  Hierdie teksgedeelte beklemtoon dat ons nie meer vir onsself lewe nie, maar vir die Koninkryk van God. Ons is nie meer ons eie eiendom nie, maar Jesus het ons vrygekoop. Ons is Syne. En deur Sy Gees is hy in ons elkeen wat Sy naam bely. |
| **Gesels oor die Woord** | Vanuit die teksgedeelte, vra gerus die volgende vrae vir die kinders. Die bg agtergrond inligting kan jou help om die gesprek te lei. Laat die kinders we leers toe om oor die vrae te dink en self te antwoord vanuit hulle lewens uit.  Gebruik meeste van julle tyd saam aan hierdie vrae:   * Wat dink julle sê Paulus hier oor jou identiteit – aan wie behoort jy? * Hoe help hierdie teksgedeelte jou as jy sleg voel oor jouself en dalk nie baie van jouself hou nie? * Hoe help hierdie teksgedeelte jou om te dink oor die mense van wie jy nie hou nie? |
| **Aktiwiteit** | Ontwerp jou eie logo!  Gebruik die skryfbehoeftes en papier om jou eie, unieke logo te ontwerp. Die logo kan uit jou naam of jou voorletters bestaan. Die logo moet iets van jou vertel, dalk een van jou fisiese kenmerke of persoonlikheidseienskappe uitbeeld.  Deel julle logo’s met mekaar. |
| **Gebed:** | Moedig die kinders aan om self te bid en vir die Here te vra om hulle te help om te onthou Wie s’n hulle is, veral in tye wanneer hulle onseker oor hulself is. |
| **Sluit af met ‘n seën** | Seën jou groep. Laat hulle in ‘n kring staan en hul hande uitsteek (vrywillig) en lees weer die woorde van 1 Tessalonisense 5:23-24. |